《锦鸡图》
明代·胡俨

昔闻楚人不识凤，忽见山鸡重购之。
我今画图写生态，羽毛五色光陆离。
扶桑天鸡啼一声，阳乌散彩天下晴。
此时山鸡亦出谷，喔喔飞来耀林麓。
千岩万壑含东风，杏花吹香春雪红。
顾影徘徊自爱惜，扬翘耸翅纷蒙茸。
竹上花间日正高，向阳吐绶垂花绦。
吴绫蜀锦织不得，戴胜偷眼惊伯劳。
切莫临溪照碧流，对镜逢人舞便休。
舞多目眩终颠仆，世人空诧韦公赋。

作者简介：胡俨（1360-1443年），字若思，南昌人。通览天文、地理、律历、卜算等，尤对天文纬候学有较深造诣。洪武年间考中举人。明成祖朱棣成帝后，以翰林检讨直文渊阁，迁侍讲。永乐二年（1404）累拜国子监祭酒。重修《明太祖实录》、《永乐大典》、《天下图志》，皆充总裁官。洪熙时进太子宾客，仍兼祭酒。后退休回乡。同时擅长书画，著有《颐庵文选》、《胡氏杂说》。正统八年（1443年）去世，终年八十三岁。